คปภ.ลงพื้นที่บี้จ่ายเคลมน้ำท่วมให้ได้75%
คปภ.ลงพื้นที่ดูเคลมน้ำท่วมรายบริษัท เร่งจ่ายให้ได้ 75% ใน ก.ค.นี้
15 พ.ค. 2555

คปภ.ลงพื้นที่ดูเคลมน้ำท่วมรายบริษัท เร่งจ่ายให้ได้ 75% ใน ก.ค.นี้
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เพื่อเร่งรัดการจ่ายสินไหมน้ำท่วมในสัปดาห์ที่ผ่านมา คปภ.ได้ทำนโยบายเชิงรุกโดยการลงไปตรวจการเคลมของบริษัทประกันภัย ที่มียอดการยื่นของเคลมจำนวนมาก 10 อันดับ เพื่อจะดูว่ามีรายใหญ่กี่รายแล้ว มีปัญหาการจ่ายเคลมอย่างไงบ้าง แล้วดึงลูกค้ารายใหญ่ขึ้นมาเพื่อพิจารณาอย่างเร่งด่วน จากนั้นพอได้รายชื่อมาแล้ว จะไปดูรายงานของบริษัทที่ประเมินราคาสินไหมทดแทน ว่ามีความสมบูรณ์หรือมีความต้องการข้อมูลอะไรเพิ่มเติม ก็จะเร่งรัดให้กระบวนการเคลมสินไหมเป็นไปอย่างรวดเร็วยิ่งขึ้น 
นอกจากนี้ ได้เจรจากับผู้บริหารระดับภูมิภาคของบริษัทรับประกันภัยต่อรายใหญ่ เพื่อทำความเข้าใจถึงกระบวนการจ่ายสินไหมทดแทนให้เป็นไปอย่างรวดเร็ว ซึ่งทางบริษัทต่างประเทศเริ่มที่จะจ่ายสินไหมออกมาแล้ว ให้บริษัทประกันภัยในวันที่ 14 พ.ค. แต่เป็นจำนวนเท่าไรนั้นยังไม่ได้รับรายงาน เพราะฉะนั้นกระบวนการตรงนี้ได้เร่งรัดและได้แก้ไขปัญหา มั่นใจว่าบริษัทประกันภัยจะสามารถจ่ายสินไหมทดแทนให้บริษัทรายใหญ่ได้ตามเป้าหมาย 75% ภายในเดือน ก.ค.นี้ จากสินไหมทดแทนทั้งสิน 4.68 แสนล้านบาท 
สำหรับ 4 เดือนที่ผ่านมา มีการจ่ายสินไหมออกมาแล้ว 2 แสนล้านบาท คิดเป็นสัดส่วน 40% ของสินไหมทั้งหมด ซึ่งทาง คปภ.ได้ติดตามสภาพคล่องของบริษัทประกันภัยที่ต้องจ่ายสินไหมจำนวนมาก ด้วยการสั่งให้ทำรายงานประมาณการจ่ายสินไหมทุกๆ เดือน จนถึงสิ้นปีนี้ และให้บอกแหล่งที่มาของเงินที่จะนำมาจ่ายสินไหม เพื่อที่จะดูว่าบริษัทนั้นมีสภาพคล่องเพียงพอหรือไม่